SANAKARTTA: HELSINGIN KESKUSTAKIRJASTO OODI 	24.5.2019
Keskustakirjasto Oodi sijaitsee Helsingin keskustassa osoitteessa Töölönlahdenkatu 4. Sen eteläpuolella ovat Sanomatalo ja Elielinaukio, lännessä Kansalaistori, Musiikkitalo, Mannerheimintie ja Eduskuntatalo, pohjoisessa Töölönlahti ja Finlandiatalo, idässä toimistorakennus ja Rautatieaseman laiturialue. 
Rakennukseen on kolme sisäänkäyntiä: Pääsisäänkäynti on Kansalaistorin puolella rakennuksen länsiseinällä, eteläinen sisäänkäynti on Elielinaukion joukkoliikenteen pysäkkien ja rautatieaseman puolella ja Pohjoinen sisäänkäynti Töölönlahden puolella. 
Rakennus on suorakaiteen muotoinen, sen pitkät sivut ovat etelä-pohjoissuunnassa noin 100 m ja päätysivut itä - länsisuunnassa noin 30 m. Rakennuksessa on kolme kerrosta.

Oodista yleisesti 
Oodi on suunniteltu esteettömäksi. Kaikissa kolmessa sisäänkäynnissä on sivulle liukuvat esteettömät ovet. Kerrostauluissa tekstit ovat myös pistekirjoituksella ja näkevien kirjaimet ovat koholla. Rakennuksessa on kahdet puhuvat hissit: eteläiset ja pohjoiset. Hisseissä pistemerkinnät ovat ovien ulko- ja sisäpuolella. Portaikoissa eri kerrokset on merkitty pistekirjoituksella kaiteisiin.
Lattioissa on eri toimintapisteiden välillä kulkusuuntia ilmaisevia, ohjaavia koholistoja. Risteys- ja käännöskohdissa sekä ennen portaita on kohonastoilla merkityt huomioalueet. Koska rakennuksen sisällä huonekorkeus vaihtelee paljon ja se on paikoittain hyvin matala, on tärkeätä, että näkövammainen henkilö seuraa ohjaavia listoja välttääkseen pään korkeudella olevat rakenteet ja esteet. Etenkin toisessa kerroksessa on useita vinoja lattiasta kattoon ulottuvia puupalkkeja, jotka on mahdollista ohittaa seuraamalla koholistaa.
Rakennuksessa on kolme toiminnaltaan erilaista kerrosta. Niihin kuljetaan joko liukuportaita, kierreportaita tai hissiä käyttäen. 
Ensimmäisessä kerroksessa on tilaa neuvonnalle, kohtaamisille, tapahtumille, elokuville ja tiedotukselle. Siellä on myös kahvila/ravintola. Toinen kerros on oppimisen, työskentelyn ja vuorovaikutuksen kerros. Siellä sijaitsee myös Kaupunkiverstas. Kolmannessa kerroksessa ovat Kirjataivas, Lukusali, rauhalliset työskentelytilat, Lasten kirjamaailma, kahvila sekä Kansalaisparveke. 
Jokaiseen kerrokseen on asennettu induktiosilmukat. Ensimmäisessä kerroksessa silmukat ovat lähellä infopistettä ja elokuvateatteri Kino Reginassa, toisessa kerroksessa induktiosilmukka on kerroksen keskivaiheilla ja kolmannessa kerroksessa se on infopisteellä Kirjataivaan keskiosassa.

Oodissa on useita tiloja, työpisteitä ja laitteita, joita voi varata kokouksiin ja työskentelyyn osoitteessa varaamo.hel.fi. Suurin osa varattavista tiloista on maksuttomia. 
Pääsisäänkäynti sijaitsee Kansalaistorin puolella rakennuksen länsiseinustan keskivaiheilla. Keskimmäinen ovi on esteetön ja sen molemmilla puolilla ovat pyöröovet. 
Rakennuksen eteläinen sisäänkäynti on Elielinaukion ja joukkoliikenteen pysäkkien puolella Eero Erkon kadulla. Taksit pysähtyvät usein tässä, joten tätä eteläistä sisäänkäyntiä käytetään paljon. Oven yläpuolella on valaistu katos ja kadulta ohjaava raita johtaa esteettömälle ovelle, jossa on myös äänimajakka. Ennen ovia on kadun pinnassa leveä metalliritilä. 

Ensimmäinen kerros 
Eteläinen sisäänkäynti
Elielinaukion puoleisessa eteläisessä sisäänkäynnissä ulko-oven jälkeen on tuulikaappi, missä kohoraita johtaa kello kahden suuntaan viistosti oikealle esteettömälle liukuovelle. Sen painike sijaitsee oikealla puolella olevassa tolpassa. Tuulikaapissa suoraan ulko-ovea vastapäätä sijaitsee pyöröovi esteettömän oven vasemmalla puolella.
Sisäänkäynnistä avautuu eteenpäin noin 100 metriä pitkä ja 30 metriä leveä ala-aula. Ohjaava koholista kulkee koko aulan pituudelta eteläisen ja pohjoisen sisäänkäynnin välillä, risteys- ja käännöskohdat sekä huomioalueet ovat merkitty kohonastoilla. 
Esteettömältä sisäovelta kello yhden suunnassa, noin viiden metrin päässä alkavat liukuportaat ylös. Ne ovat rakennuksen itäreunassa ja kulkevat pitkien sivujen suuntaisesti etelä pohjoissuunnassa. Liukuportaiden edessä on kohonastoilla merkitty huomioalue. Ennen liukuportaita, esteettömältä sisäovelta kello kahden suunnassa noin viiden metrin päässä on ensimmäisen kerroksen kohokartta.
Liukuportaat kulkevat toiseen ja kolmanteen kerrokseen, liukuportaiden kaiteet ovat keltaiset. Portaat jatkuvat toisessa kerroksessa suoraan eteenpäin siten, että toisen kerroksen tasanteella ei tarvitse tehdä käännöksiä mentäessä kolmanteen kerrokseen.
Infopiste 
Sisäänkäynnistä ohjaava lista johtaa aluksi muutaman metrin eteenpäin ja kääntyy sitten vasemmalle. Noin kuuden metrin päässä on huomioalue, käännös oikealle ja seuraavassa risteyskohdassa lista johtaa oikealle infopisteeseen. Ohjaavan listan vasemmalla puolella on matalia kirjahyllyjä, ilmoitustauluja ja tuoliryhmiä. Asiakastietokoneet sijaitsevat infopisteen takana olevassa tilassa itäseinustalla.
Infopisteen jälkeen on Helsinki info ja sen jälkeen EU:n infopiste EU@Oodi. EU pisteen jälkeen sijaitsevat eteläiset kaksi hissiä, jotka kulkevat katutason ja kolmannen kerroksen välillä. Niiden jälkeen oikealle nousee portaat ylös välikerrokseen, missä sijaitsee näyttelytila Brygga. Siellä voi tutustua Helsingin kehitykseen, tutustua eri kaupunginosiin sekä jakaa ideoita ja terveisiä kaupungille. Siellä esitellään myös vaihtuvia ja ajankohtaisia hankkeita.

Bryggaan johtavien portaiden jälkeen on kirjojen palautuspiste vinosti vastapäätä Kansalaistorin puoleista pääsisäänkäyntiä. Sen jälkeen on monitoimitila Maijansali ja pohjoiset kaksi hissiä, joista vain oikeanpuoleinen on asiakkaiden käytössä. Tämä hissi kulkee myös pohjakerroksen WC-tilaan, missä hissiltä ja kierreportaista ohjaava raita johtaa kello kahden suunnassa sijaitsevaan esteettömään WC:hen. 
WC-tila on neliön muotoinen, WC-kopit ovat neliön sivuilla ja tilan keskellä on pastellinvärisiä käsienpesualtaita eri suunnissa ja eri korkeuksilla. Altaiden vesihanat toimivat automaattisesti samoin kuin käsien kuivaaminen vesihanan ulokkeista. Pohjakerrokseen pääsee myös hissin oikealta puolelta lähteviä, vasemmalle kaartuvia portaita pitkin.
Pohjoisten hissien jälkeen on ravintolatiski ja sen jälkeen lasten leikkialue Loru, joka sijaitsee helposti tunnistettavalla matolla. Leikkialueen jälkeen on pohjoinen sisäänkäynti. Tästä sisäänkäynnistä on lyhyt reitti elokuvateatteri Kino Reginaan, joka toimii myös auditoriona. Lastenvaunujen parkkialue on sisäänkäynnistä oikealle eli lännen puolella. 
Pääsisäänkäynti 
Kansalaistorin puoleisen pääsisäänkäynnin vastapäisellä seinällä viistosti oikealla ovat kirjojen palautusautomaatit. Myös hissit ovat sisäänkäynnin vastapäisellä seinustalla. Eteläiset hissit sijaitsevat kello yhden ja pohjoiset hissit kello kymmenen suunnassa. Ovelta käsin kello kahden suunnassa sijaitsee edellä mainittu infopiste.
Ovista vasemmalle kello yhdeksän suunnassa on kierreportaikko toiseen ja kolmanteen kerrokseen. Portaikko avautuu spiraalimaisesti alhaalta ylös kahteen vastakkaiseen suuntaan, sen sivuseinät ovat mustat. Portaikossa on taiteilija Otto Karvosen teos nimeltä Omistuskirjoitus, jossa portaikon seinämiin on kiinnitetty satoja vierailijoita kuvaavia yksittäisiä sanoja.

Kierreportaiden takana on kahvila/ravintolan alue ja sen jälkeen mustassa syvennyksessä sijaitsevat elokuvateatteri Kino Regina ja sen lipunmyyntipiste sekä tilava esteetön WC.
Pääsisäänkäynnistä oikealle kello kolmen suunnassa on istuinryhmiä ja matalia kirjahyllyjä ennen eteläistä Elielinaukion puoleista sisäänkäyntiä. 

Toinen kerros 
Toiseen kerrokseen tullaan joko hissiä, kierreportaita tai liukuportaita käyttäen. Tilassa on useita lattiasta kattoon ulottuvia, vinoja puupalkkeja pään korkeudella, joten tässä kerroksessa on turvallisinta seurata ohjaavaa koholistaa. 
Liukuportaista lähtee vasemmalle ohjaava lista, joka vie kerroksen pääkulkuväylän risteykseen. Tästä lähtee lista vasemmalle eteläpäätyyn ja oikealle kohti pohjoispäätyä sekä suoraan eteenpäin toisen kerroksen kohokartalle. Kartta sijaitsee risteyskohdasta noin viiden metrin päässä.  
Etelään johtavan ohjaavan listan vasemmalle puolelle jää neljä pientä, lasiseinäistä työhuonetta, joita on mahdollista varata. Niiden jälkeen on hiljainen lukusali ja sen jälkeen löytyy avoimessa tilassa työpöytiä hiljaiseen työskentelyyn. Ohjaava lista kääntyy lukusalin kohdalla oikealle ja se johtaa esteettömään WC:hen. Viimeiseksi etelässä on vihreä aula, jossa on matalia nojatuoleja ja viherseinä. 
Eteläpäädyn keskellä on suurempi galleria-, kokous- ja oppimistila Kuutio, jonka seinät ovat älylasia. Kuutiota voi vuokrata digitaalisten tapahtumien ja näyttelyiden järjestämiseen. 
Kaupunkiverstas
Kerroksen keskustaa hallitsee länsipuolella kohtaamisalue, jossa harmaiden ja kaarevien lukuportaiden leveät askelmat muodostuvat penkeiksi. Lukuportaista oikealle on neuvontapiste, jonka takana sijaitsevat mustat kierreportaat. Kierreportaiden takana läntisellä seinustalla on erikseen varattavia oppimis- ja ryhmätyötiloja.
Kerroksen keskiosassa sijaitsee työskentelypisteitä, joissa on 3D- tulostimia ja muita erikoistulostimia, ompelukoneita sekä tietokonealue. Niiden vieressä oikealla aulan itäreunalla on ryhmätyötiloja. Neuvonnasta saa apua laitteiden käytössä.
Pohjoispäädyssä sijaitsevat Pelitilat, Studiot, Kumppanitilat sekä Keittiö, jota on myös mahdollista varata. Keittiön käyttö on maksullista. 
Esteettömät WC:t sijaitsevat kerroksen kummassakin päädyssä. Induktiosilmukka on tilan keskivaiheilla neuvonnan vieressä.

Kolmas kerros 
Kolmanteen kerrokseen tullaan joko hissiä, mustia kierreportaita tai itäseinustan liukuportaita käyttäen. Tila on hyvin avara Kirjataivas, missä noin puolitoista metriä korkeat, valkoiset ja valaistut kirjahyllyt valtaavat kerroksen lähes kokonaan. Äänikirjoille on oma hylly tilan pohjoisosassa lähellä Lasten maailmaa. 
Liukuportaista ohjaava lista lähtee vasemmalle ja se johtaa muutaman metrin päässä olevalle kerroksen pääkuluväylälle. Risteyksestä ohjaava lista lähtee vasemmalle kohti eteläpäädyn Huippua ja oikealle kohti rakennuksen pohjoispäätyä ja Lasten maailmaa. Mustien kierreportaiden takana sijaitsevaan kahvilaan on ohjaava lista tilan keskellä.
Eteläisistä hisseistä vasemmalle noin kymmenen metrin päässä nousevat kirjaportaat eteläkärjessä sijaitsevaan Huippuun, jossa voi istuskella portailla tai niihin sijoitetuilla pyöreillä istuimilla. Huippuun on myös luiska rakennuksen länsiseinustalla. Huipun alapuolella lattiatasossa ovat WC:t.  Niitä ennen sijaitsevat sanomalehtien hyllyt.
Kerroksen pohjoispäädyssä, hisseistä oikealle on Lasten maailma. Kirjataivaan länsiseinustalla nousee luiska kohti rakennuksen pohjoiskärkeä, itäseinustalla sinne nousee leveä portaikko. Pohjoiskärjen ylätasanteella on pieniä pöytäryhmiä. Luiskan ja päädyn alapuolella lattiatasossa ovat lasten kirjasto, salainen huone sekä WC:t.  
Kohokartta sijaitsee heti vasemmalla muutaman metrin päässä liukuportaista osana suurempaa pöytäkalustetta. Kohokartan jälkeen sijaitsevat eteläiset hissit. Kerroksen infopiste sijaitsee liukuportaista tultaessa kello yhdentoista suunnassa noin kymmenen metrin päässä. 
Kerroksen itäseinustalla on pitkien pöytien työskentelyalueita sekä lastenvaunujen parkki pohjoisten hissien takana. Kerroksen keskustassa on useita sohvaryhmiä, jotka on erotettu matoilla muusta lattiapinnasta. Infopisteen länsipuolella kerroksen keskivaiheilla on lisäksi korkeita, eläviä puita isoissa valkoisissa ruukuissa sekä rivi valkoisia pallotuoleja.
Lasisissa ulkoseinissä on häikäisyä estävä kuviointi, joka antaa vaikutelman lumisateesta. Tilan kattoon on puhkaistu luonnonvaloa antavia ikkuna-aukkoja. 
Kansalaistorin puolella, pääsisäänkäynnin yläpuolella kolmannen kerroksen tasolla on leveä, talon rungosta ulospäin erkaneva lippa. Lippa on lähes yhtä pitkä kuin koko rakennus ja se toimii kesällä terassina. Sieltä avautuu näkymä Kansalaistorin, Eduskuntatalon ja Musiikkitalon suuntaan. Terassille käynti on kahvilan kohdalta tai toisesta ovesta, joka on kahvilan kohdalla olevasta ovesta noin 25 metriä etelään eli Huipun suuntaan.
Lisätietoa Oodista löytyy osoitteesta www.oodihelsinki.fi.   	 
Loppu